09/05/2019 187

Najveća popularno-znanstvena manifestacija Instituta Ruđer Bošković (IRB) – Otvoreni dan ove će se godine održati u subotu, 18. svibnja, od 10 do 17 sati, a program je posebno usmjeren na učenike završnih razreda osnovnih škola te učenike srednjih škola.

‘Na ‘Ruđeru’ više od petsto znanstvenika i istraživača svaki dan radi brojna zanimljiva istraživanja iz fizike, kemije, biologije, medicine te istraživanja mora i okoliša, a jedan mali dio toga bit će pokazan posjetiteljima u sklopu ovogodišnjeg Otvorenog dana, priopćeno je iz ‘Ruđera’.

“Uvjereni smo da će tradicionalno bogati program interaktivnih radionica, pokusa i predavanja u festivalskom ozračju na ovogodišnju temu ‘ODI! Zaviri u budućnost’ i ove godine privući brojne posjetitelje”, kazala je u najavi Otvorenog dana IRB-a Dunja Šamec, koordinatorica događanja.

Sjajnu znanstvenu avanturu i kvalitetu programa do sada je potvrdilo preko 35.000 posjetitelja koji su posjetili Institut u sklopu ove najveće popularno-znanstvene manifestacije.

Odi, zaviri u prašinu budućnosti, gene, crvene i plave protone, svemir…!

Za posjetitelje je pripremljeno čak 16 istraživačkih postaja gdje će moći sudjelovati u interaktivnim pokusima, pretraživati svijet elektronskim i fluorescencijskim mikroskopom i saznati kako ljudske stanice izgledaju kad ih se oboji. S molekularnim biolozima saznat će kako se može popraviti stanice da pomognu u liječenju virusnih bolesti, ali i naučiti kako živi jedna ameba. Saznat će kakva je budućnost morskog svijeta koji nas okružuje te kako ga možemo sačuvati za buduće generacije. Ruđerovci će otkriti i zašto svi ljudi na Zemlji ne izgledaju jednako te zbog čega neki ljudi imaju plave, a neki smeđe oči, ali i što to kosu čini kovrčavom, te što nas to razlikuje od biljaka i životinja.

Uz pomoć fizičara posjetitelji će ubrzavati čestice i istraživati stvarnost očima visokoenergijskih ionskih snopova, saznati da svaka prašina nije samo prašina te da male čestice prašine predstavljaju velike mogućnosti u budućnosti! U budućnost će ih odvesti i istraživačka postaja svemira te plavi i crveni protoni. Zašto je kemija najbolja stvar ikad, najmlađi će posjetitelji moći otkriti u velikom šatoru na livadi, a kemičari će im otkriti i kako se uz pomoć prekrasnih i pravilnih kristala može otkriti kako izgledaju molekule koje ih stvaraju.

Predavanja za sve uzraste

Predavanja su i ove godine prilagođena različitim uzrastima, odnosno za dobnu skupinu do 14. godina i za one starije od 14 godina. Tako će najmlađi posjetitelji moći saznati jesmo li sami u svemiru, kako živimo s bakterijama, zašto neke stanice svijetle u mraku, zašto je more slano i tko u njemu živi te kako možemo sačuvati pitku vodu i naše zdravlje. One starije od 14 godina čekaju zanimljiva predavanja o forenzici hrane, svijetloj i tamnoj strani lijekova, o našoj DNA i telomerima, periodnom sustavu elemenata, materijalima i energijama te Higgsovom bozonu.

Ruđerovci poručuju da ponovno žele poslati jasnu poruku svim građanima da znanost nije bauk, da je dostupna i zanimljiva svim uzrastima te korisna i neophodna za napredak modernog društva. Povrh toga, žele naglasiti da je znanje neprocjenjiv kapital svake zemlje pa će u skladu s time simboličnim nagradama nagraditi pokazano znanje svojih posjetitelja.